শুভমনদের জার্সিতে এবার কাদের নাম? বিরাট ঘোষণা BCCI-এর

ওয়েব ডেস্ক: নেই ড্রিম-১১, বুকে বড় বড় করে লেখা ‘ইন্ডিয়া’। এরকম স্পনসরহীন জার্সি (Team India Jersey) পরেই এশিয়া কাপে (Asia Cup 2025) খেলছে ভারতীয় দল (India Cricket Team)। কারণ এই মহাদেশিয় টুর্নামেন্ট শুরুর আগেই ভারতের জাতীয় দলের জার্সি স্পনসরশিপ (Jersey Sponsorship) থেকে সরে দাঁড়িয়েছিল অনলাইন গেমিং সংস্থা ড্রিম-১১ (Dream-11)। অনলাইন গেমিং সংস্থাগুলির উপর কেন্দ্রীয় সরকারের নিষেধাজ্ঞার ফলে এই সিদ্ধান্ত নেয় তারা। তবে সেই শূন্যতা বেশিদিন রইল না। ভারতীয় দলের জার্সি পেল নতুন স্পনসর।

অ্যাপোলো টায়ার্সকে (Appolo Tyres) টিম ইন্ডিয়ার নতুন জার্সির স্পনসর হিসাবে ঘোষণা করল ভারতীয় ক্রিকেট কন্ট্রোল বোর্ড। মঙ্গলবার আনুষ্ঠানিকভাবে এই চুক্তির কথা জানানো হয়। চুক্তির অধীনে ২০২৭ সাল পর্যন্ত অ্যাপোলো টায়ার্স টিম ইন্ডিয়ার অফিসিয়াল জার্সির স্পনসর থাকবে।

আরও পড়ুন: পাকিস্তানিদের সঙ্গে ‘হ্যান্ডশেক’ না করায় সূর্যকে কী শাস্তি দেবে ICC?

সূত্রের খবর, প্রতিটি আন্তর্জাতিক ম্যাচের জন্য বিসিসিআইকে ৪.৫ কোটি টাকা দেবে এই টায়ার প্রস্তুতকারক সংস্থা। আগের স্পনসর ড্রিম ইলেভেনের সঙ্গে চুক্তির ক্ষেত্রে ম্যাচপ্রতি অর্থের পরিমাণ ছিল ৪ কোটি টাকা। অতএব এবার অ্যাপোলো টায়ার্স ভারতের ইতিহাসে অন্যতম লাভজনক স্পনসরশিপ হিসেবে জায়গা পেতে চলেছে। বোর্ডের এক কর্তা জানিয়েছেন, “আমরা দ্রুত একটি নতুন স্পনসর খুঁজছিলাম। অ্যাপোলো টায়ার্সের সঙ্গে চুক্তি আমাদের জন্য গুরুত্বপূর্ণ ও ইতিবাচক পদক্ষেপ। এটি আমাদের ক্রিকেট পরিকল্পনাকে আরও এগিয়ে নিয়ে যাবে।”