সরে দাঁড়াল Dream-11! অন্য জার্সিতে এশিয়া কাপ খেলবে টিম ইন্ডিয়া?

ওয়েব ডেস্ক: এশিয়া কাপ (Asia Cup 2025) শুরুর ঠিক মুখে বিরাট রসবদল। টিম ইন্ডিয়ার জার্সিতেও হতে পারে খানিক পরিবর্তন। ভারতের জাতীয় ক্রিকেট দলের প্রধান জার্সি স্পনসর (India Cricket Team Jersey Sponsor) থেকে সরে দাঁড়াচ্ছে ফ্যান্টাসি স্পোর্টস প্ল্যাটফর্ম ‘ড্রিম-১১’ (Dream 11)। সংসদে সদ্য পাস হওয়া ‘প্রমোশন অ্যান্ড রেগুলেশন অব অনলাইন গেমিং বিল, ২০২৫’-এর (Promotion And Regulation Of Online Gaming Bill 2025) জেরে টাকা লেনদেনের মাধ্যমে যেসব গেমিং প্ল্যাটফর্মগুলি চলে, সেগুলির কার্যক্রমে নিষেধাজ্ঞা জারি হয়। তারপরেই স্পনসরশিপ থেকে নাম তুলে নেওয়ার সিদ্ধান্ত নিয়েছে সংস্থা।

যদিও ভারতীয় ক্রিকেট কন্ট্রোল বোর্ড (BCCI) বা বা ড্রিম-১১ এখনও আনুষ্ঠানিকভাবে এই বিষয়ে কিছু ঘোষণা করেনি। তবে সূত্রের খবর অনুযায়ী, বিসিসিআই-এর সঙ্গে দলের জার্সি স্পনসর চুক্তি চালিয়ে যেতে আর আগ্রহী নয় ডিম-১১। এদিকে শুক্রবার বিসিসিআই সচিব দেবজিত সাইকিয়া স্পষ্ট জানিয়ে দেন “দেশের আইনে অনুমোদিত নয়, এমন কোনও কাজ আমরা করব না। কেন্দ্রীয় সরকারের গৃহীত নীতিমালাকেই বিসিসিআই মেনে চলবে।”

আরও পড়ুন: রোহিত-বিরাটের অবসর নিয়ে বড় খবর দিলেন BCCI সহ-সভাপতি

ড্রিম-১১ ইতিমধ্যেই এশিয়া কাপের জন্য ছাপানো জার্সি তৈরির কাজ শুরু করেছিল। কিন্তু সেগুলি আর ব্যবহার করা হবে না। তাই নতুন করে টিম ইন্ডিয়ার জার্সি স্পনসর বেছে নিতে টেন্ডার আহ্বান করার পরিকল্পনা করছে বোর্ড। এদিকে ৯ সেপ্টেম্বর শুরু হচ্ছে এশিয়া কাপ। তার আগে নতুন চুক্তি সম্পন্ন না হলে, স্পনসরহীন জার্সি পরেই খেলতে নামতে পারে ভারতীয় দল।

উল্লেখ্য, ২০২৩ সালে বিসিসিআই-এর সঙ্গে ৩৫৮ কোটি টাকার চুক্তি করেছিল ‘ড্রিম-১১’। প্রতিটি হোম ম্যাচের জন্য ৩ কোটি টাকা এবং প্রতিতি অ্যাওয়ে ম্যাচের জন্য ১ কোটি টাকা বোর্ডকে দিত ড্রিম-১১।